A Tanács 93/93/EGK irányelve

(1993. október 29.)

a motorkerékpárok és segédmotoros kerékpárok tömegéről és méreteiről

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 100a. cikkére,

tekintettel a motorkerékpárok és segédmotoros kerékpárok típusjóváhagyásáról szóló, 1992. június 30-i 92/61/EGK tanácsi irányelvre [1],

tekintettel a Bizottság javaslatára [2],

az Európai Parlamenttel együttműködve [3],

tekintettel a Gazdasági és Szociális Bizottság véleményére [4],

mivel a belső piac olyan belső határok nélküli térség, amelyben az áruk, személyek, szolgáltatások és a tőke szabad mozgása biztosított; mivel meg kell hozni azokat az intézkedéseket, amelyek ennek működéséhez szükségesek;

mivel a motorkerékpároknak és segédmotoros kerékpároknak tömegük és méretük tekintetében minden tagállamban bizonyos olyan kötelező előírásokban megállapított műszaki jellemzőkkel kell rendelkezniük, amelyek tagállamonként eltérőek; mivel ezek az eltérések a Közösségben a szabad kereskedelem számára akadályt jelentenek;

mivel a belső piac működését hátráltató akadályok elháríthatók, ha az összes tagállam azonos követelményeket fogad el saját nemzeti előírásai helyett;

mivel a motorkerékpárok és segédmotoros kerékpárok tömegére és méretére vonatkozó egységes előírások bevezetése szükséges ahhoz, hogy a típus-jóváhagyási és alkatrész-típusjóváhagyási eljárásokat a 92/61/EGK irányelv szerint lehessen alkalmazni minden ilyen járműtípusra;

mivel az érintett ágazatban előirányzott intézkedések mértékét és hatását tekintve, az ezen irányelvben előírt intézkedések nem csak szükségesek, sőt elengedhetetlenek a kitűzött cél, az EK-típusjóváhagyás bevezetéséhez; mivel a tagállamok ezt a célt egymástól függetlenül nem tudják megfelelően elérni;

mivel ezen irányelv előírásai nem kötelezhetik azokat a tagállamokat, amelyek területükön a motorkerékpárok számára nem engedélyezik pótkocsik vontatását, hogy szabályozásukat megváltoztassák,

ELFOGADTA EZT AZ IRÁNYELVET:

1. cikk

Ez az irányelv és melléklete vonatkozik a 92/61/EGK irányelv 1. cikke szerint meghatározott minden járműtípus tömegére és méretére.

2. cikk

A motorkerékpárok és segédmotoros kerékpárok típusának tömege és mérete tekintetében az alkatrész-típusjóváhagyás megadására vonatkozó eljárást, valamint e járművek kereskedelmének szabad mozgására vonatkozó feltételeket a 92/61/EGK irányelv II., illetve III. fejezete állapítja meg.

3. cikk

Az irányelv mellékleteinek a műszaki fejlődéshez történő hozzáigazításához szükséges módosításait a 70/156/EGK irányelv [5] 13. cikkében meghatározott eljárással összhangban kell elfogadni.

4. cikk

(1) A tagállamok elfogadják és kihirdetik azokat a rendelkezéseket, amelyek szükségesek ahhoz, hogy ennek az irányelvnek 1995. május 1-je előtt megfeleljenek. Erről haladéktalanul tájékoztatják a Bizottságot.

Amikor a tagállamok elfogadják ezeket a rendelkezéseket, azokban hivatkozni kell erre az irányelvre vagy azokhoz kihirdetésük alkalmával ilyen hivatkozást kell csatolni. A hivatkozás módját a tagállamok határozzák meg.

(2) Az (1) bekezdésben említett időponttól a tagállamok az ennek az irányelvnek megfelelő járművek első forgalomba helyezését ezek tömegére és méreteire vonatkozó okokból nem tilthatják meg.

Az (1) bekezdésben említett előírásokat 1995. november 1-jétől kell alkalmazni.

(3) A tagállamok közlik a Bizottsággal nemzeti joguknak azokat a legfontosabb előírásait, amelyeket az irányelv által szabályozott területen fogadtak el.

5. cikk

Ennek az irányelvnek a tagállamok a címzettjei.

Kelt Brüsszelben, 1993. október 19-én.

a Tanács részéről

az elnök

R. Urbain

[1] HL L 225., 1992.8.10., 72. o.

[2] HL C 293., 1992.11.9., 1. o.

[3] HL C 337., 1992.12.21., 104. o., és az 1993. október 27-i határozat (még nem jelent meg a Hivatalos).

[4] HL C 73., 1993.3.15, 22. o.

[5] A gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelv (HL L 42., 1970.2.23., 11. o.). A legutóbb a 92/53/EGK irányelvvel módosított irányelv (HL L 225., 1992.8.10., 1. o.).

--------------------------------------------------

MELLÉKLET

FOGALOMMEGHATÁROZÁSOK, ÁLTALÁNOS ÉS KÜLÖNÖS KÖVETELMÉNYEK

1. FOGALOMMEGHATÁROZÁSOK

Ezen irányelv alkalmazásában.

1.1. hosszúság

a két, a jármű hossztengelyére merőleges, a járművet elöl, illetve hátul érintő sík közötti távolság. Valamennyi járműalkatrésznek, és különösen az összes elöl vagy hátul kinyúló elemnek (lökhárítók, sárvédők, stb.) e síkok között kell elhelyezkednie;

1.2. szélesség

a jármű hossztengelyével párhuzamos, a jármű két oldalát érintő síkok közötti távolság. A jármű összes alkatrészének, és különösen az összes a jármű oldalára felszerelt elemnek e síkok között kell elhelyezkednie, a visszapillantó tükör (vagy visszapillantó tükrök) kivételével;

1.3. magasság

a jármű felfekvési felületének síkja és az ezzel párhuzamos, a járművet annak legmagasabb pontján érintő sík közötti távolság. Valamennyi a járműre felszerelt alkatrésznek e két sík között kell elhelyezkednie, a visszapillantó tükör (tükrök) kivételével;

1.4. hosszanti sík

a jármű menetirányával párhuzamos függőleges sík;

1.5. terheletlen tömeg

a rendeltetésszerű használatra szánt, a következő tartozékokkal felszerelt jármű tömege:

- kizárólag a rendeltetésszerű használathoz szükséges kiegészítő berendezések,

- a teljes elektromos berendezés a gyártó által biztosított világító és fényjelző berendezésekkel együtt,

- azon jogi előírások által előírt műszerek és berendezések, amelyeknek megfelelően a jármű terheletlen tömegét mérik,

- a jármű valamennyi része kifogástalan működésének biztosításához szükséges megfelelő folyadékmennyiség.

Megjegyzés:

a tüzelőanyag és a tüzelőanyag/kenőanyag keverék a mérésbe nem számít be; az olyan elemeket, mint az akkumulátorfolyadék, a hidraulikafolyadék, a hűtőfolyadék és a motorolaj viszont figyelembe kell venni;

1.6. tömeg menetkész állapotban

az üres tömeg hozzáadva a következő tömegeket:

- tüzelőanyag: a tüzelőanyag-tartály a gyártó által megadott kapacitás legalább 90 %-ig feltöltve,

- a gyártó által a rendeltetésszerű üzemhez szükséges tartozékokon felül kiegészítéseként leszállított eszközök (szerszámkészlet, csomagtartó, szélvédő üveg, védőfelszerelés, stb.).

Megjegyzés:

az olyan járművekre, amelyek tüzelőanyaggal/olajkeverékkel működnek, a következők vonatkoznak:

a) ha a tüzelőanyag és az olaj előre össze van keverve, akkor a "tüzelőanyag" megjelölést úgy kell érteni, mint az ilyen tüzelőanyag/olaj keverékét;

b) ha a tüzelőanyag és az olaj betöltése különválasztva történik, akkor a "tüzelőanyag" megjelölés alatt kizárólag a benzint kell érteni. Az olajat ebben az esetben már a terheletlen tömeg meghatározásánál figyelembe kell venni;

1.7. a járművezető tömege

a szokásosan figyelembe vett tömeg 75 kg;

1.8. műszakilag megengedett legnagyobb össztömeg

a gyártó által számított, különleges üzemeltetési feltételekre számított tömeg, az olyan tényezők figyelembevételével, mint az anyagszilárdság, a gumiabroncsok teherbírása, stb.;

1.9. a gyártó által megadott legnagyobb hasznos terhelés

az 1.6. pontban meghatározott tömegnek és az 1.7. pontban szereplő gépjárművezető tömegnek az 1.8. pontban meghatározott tömegből történő levonásával kapott terhelés.

2. ÁLTALÁNOS KÖVETELMÉNYEK

A vizsgálatoknál a következő feltételeket kell betartani:

2.1. a méretek mérését olyan terheletlen tömegű járművön kell elvégezni, amelynek gumiabroncsai a gyártó által a terheletlen állapotú tömegre ajánlott nyomásra vannak felfújva;

2.2. a járműnek függőleges helyzetben kell lennie, és a kerekeinek egyenes haladást lehetővé tévő helyzetben kell lenniük;

2.3. a pótkerék kivételével a jármű minden kerekének érintenie kell a felfekvő felületet.

3. KÜLÖNÖS KÖVETELMÉNYEK

3.1. Legnagyobb méretek

3.1.1. A motorkerékpárok és segédmotoros kerékpárok maximális méretei a következők:

3.1.1.1. | -hosszúság: | 4,00 m, |

3.1.1.2. | -szélesség: | 1,00 m kétkerekű segédmotoros kerékpárok esetén; 2,00 m más járművek esetén, |

3.1.1.3. | -magasság: | 2,50 m. |

3.2. Legnagyobb tömegek

3.2.1. A motorkerékpárok legnagyobb tömege a gyártó által megadott műszakilag megengedett legnagyobb tömeg.

3.2.2. A segédmotoros kerékpárok és négykerekű gépjárművek maximális terheletlen tömegei a következők:

3.2.2.1. segédmotoros kerékpárok:

270 kg segédmotoros kerékpárok esetén;

1000 kg a motoros triciklik esetén (az elektromos meghajtású járművek meghajtásához szükséges akkumulátorok tömegét nem kell figyelembe venni);

3.2.2.2. négykerekű gépjárművek:

350 kg - a négykerekű könnyű motorkerékpárok esetén;

400 kg - a személyszállításra szolgáló négykerekű motorkerékpárok esetén;

550 kg - az áruszállításra szolgáló motorkerékpárok esetén (az elektromos meghajtású járművek meghajtásához szükséges akkumulátorok tömegét nem kell figyelembe venni).

3.2.3. A gyártó által megadott legnagyobb hasznos terhelés a segédmotoros kerékpároknál és négykerekű járműveknél a következő:

3.2.3.1. háromkerekű segédmotoros kerékpárok:

300 kg;

3.2.3.2. négykerekű könnyű motorkerékpárok:

200 kg;

3.2.3.3. motoros triciklik:

3.2.3.3.1. teherszállításra szolgáló járművek:

1500 kg;

3.2.3.3.2. személyszállításra szolgáló járművek:

300 kg;

3.2.3.4. négykerekű motorkerékpárok, a könnyű négykerekű motorkerékpárok kivételével:

3.2.3.4.1. teherszállításra szolgáló járművek:

1000 kg;

3.2.3.4.2. személyszállításra szolgáló járművek:

200 kg;

3.2.4. a motorkerékpárok, segédmotoros kerékpárok és négykerekű gépjárműveknél a jármű terheletlen tömegének legfeljebb 50 %-át kitevő vontatható tömeg engedélyezhető.

--------------------------------------------------